b'\n_START_ARTICLE_\nMarkacija\n_START_PARAGRAPH_\nMarkacija je znak, ki ozna\xc4\x8duje planinsko ali pohodni\xc5\xa1ko pot. Oznake se med dr\xc5\xbeavami razlikujejo._NEWLINE_V Sloveniji se za ozna\xc4\x8devanje planinskih poti uporablja markacija z belo piko obdano z rde\xc4\x8dim kolobarjem, imenovana po Alojzu Knafelcu (Knafel\xc4\x8deva markacija), za evropske pe\xc5\xa1poti rumena pika obdana z rde\xc4\x8dim kolobarjem in za Pot kurirjev in vezistov rumena pika s svetlo modrim kolobarjem. Ta se uporablja tudi za gozdne u\xc4\x8dne poti._NEWLINE_Prva s Knafel\xc4\x8devo markacijo ozna\xc4\x8dena pot je bila pot na Triglav, in sicer \xc5\xbee leta 1871. Enotno ozna\xc4\x8devanje planinskih poti se je za\xc4\x8delo, ko je leta 1922 Alojz Knafelc predlo\xc5\xbeil\xc2\xa0\xc2\xbbNavodila za jednotno markiranje potov\xc2\xab\xc2\xa0(Planinski vestnik 22:108, 1922, knji\xc5\xbeica 1924. Oznaka \xe2\x80\x93 bela pika in rde\xc4\x8d kolobar je bila z uredbo Kraljevske banske uprave Dravske banovine, dne 18. novembra 1933 za\xc5\xa1\xc4\x8ditena (Planinski vestnik 57: 609, 1957)._NEWLINE_Danes za ozna\xc4\x8devanje posameznih poti, kot tudi za njihovo nadelavo, vzdr\xc5\xbeevanje in smerne table, skrbijo posamezna planinska dru\xc5\xa1tva in njihovi \xc4\x8dlani, ki delujejo v Markacijskem odseku. Markacisti nari\xc5\xa1ejo markacije na drevesa, ve\xc4\x8dje skale ali druge primerne objekte, praviloma vedno na desni strani v smeri hoje._NEWLINE_Dolo\xc4\x8dene poti so ozna\xc4\x8dene tudi z zimskimi markacijami, ki omogo\xc4\x8dajo orientacijo tudi v zimskem \xc4\x8dasu, ko v gorah zapade ve\xc4\x8d snega in pokrije markacije na skalah. Te so visoki (4-5 m) jekleni drogovi z usmerjenimi pu\xc5\xa1\xc4\x8dicami, ki ka\xc5\xbeejo smer, in so rde\xc4\x8de barve (po Dolini Triglavskih jezer, Dolina Triglavskih jezer - Komna, ipd.)._NEWLINE_Poleg standardne markacije se uporabljajo tudi dopolnjene markacije, ki imajo dodano oznako poti. Tako ima na primer Slovenska planinska pot dodano \xc5\xa1tevilko 1, Zasavska planinska pot pa preko markacije \xc4\x8drko Z.'